程郎中生日
作者：戴栩
朝代：宋

paragraphs: 明光殿前雙侍史，瑞氛曉逐爐烟起。
玉壺一段冰作澌，風流漢署參差是。
邇來郵館持節歸，御花金带紅氍毹。
何假通侯聯八座，此真漢相驚單于。
遐哉東海一萬里，浴日涵星渺無沚。
只有潮聲似政聲，日夜流傳喧兩耳。
男耕女織桴鼓閒，四民不動安如山。
願公端委穆天縡，歌謠處處同東海。